FSCA bevestig klopjag op Sekunjalo se kantoor | Netwerk24
Deur Nellie Brand-Jonker 09 Oktober 2019 17:15
Die Gedragsowerheid vir die Finansiële Sektor (FSCA) het bevestig 'n klopjag is op Sekunjalo Investment Holdings se kantoor in Kaapstad uitgevoer.
Die FSCA het laatmiddag in 'n verklaring gesê die klopjag is uitgevoer as deel van 'n ondersoek oor beweerde verbode aandeelverhandeling ingevolge die wet op finansiële markte.
LEES OOK: Klopjag op Iqbal Survé se kantoor gedoen
Die hofbevel vir die klopjag is op 8 Oktober deur regter Patrick Gamble in die hooggeregshof in Kaapstad toegestaan.
Dit laat die FSCA toe om die klopjag onder 'n onafhanklike prokureur se toesig uit te voer.
Netwerk24 het in Maart berig drie van Survé se firmas word oor manipulasie met aandeelpryse ondersoek, naamlik African Equity Empowerment Investments (AEEI), Ayo en Premier Fishing and Brands.
LEES OOK: 3 Iqbal Survé-firmas oor manipulasie ondersoek
AEEI is 'n filiaal van Sekunjalo Investment Holdings.
Die uiteindelike aandeelhouer van Sekunjalo Investment Holdings is die Haraas Trust, waarvan Survé die enigste trustee is en sy twee kinders die begunstigdes is, het Netwerk24 voorheen berig.